Apple åbner iPhone for Mobilepay

Det er supernemt at betale kontaktløst med iPhone. Hvis det altså foregår via Apple Pay. I flere år har Apple nemlig forhindret Mobilepay og andre digitale betalingsløsninger i at benytte NFC-chippen i iPhone. Det har gjort det besværligt at konkurrere mod Apples egen betalingsløsning. Men det står til at ændre sig nu.

Ifølge en udmelding fra Vipps Mobilepay har Apple nemlig overgivet sig. Fremover vil Apple give andre digitale betalingsløsninger adgang til NFC-chippen i iPhone. Det sker efter at EU igennem flere år har lagt pres på Apple.

Beslutningen vækker, ikke overraskende, stor begejstring hos Vipps Mobilepay.

– Dette er en fantastisk nyhed for os og alle brugere af digitale betalinger. Vi har kæmpet denne kamp i lang tid, og i dag bifalder vi EU’s konsekvente arbejde for at sikre åben og fri konkurrence. Den bedste løsning bør vinde markedet, siger Rune Garborg, CEO Vipps MobilePay.

Præcis hvornår det vil ske, er endnu uvist. Men EU’s Digital Markets Act, DMA, der er lavet for at forhindre konkurenceforvridende adfærd fra de store tech-firmaer, træder i kraft den 6. marts. Den nye lov har angiveligt også fået Apple til at overveje at udskille den Europæiske del af App Store.

Læs mere: App Store skal deles i to.

Venter med den store fejring

EU har tidligere haft held til at tvinge Apple til at skifte Lightning-stikket ud med USB-C. EU har også været medvirkende til at app-udviklere ikke længere behøver at opkræve abonnement på deres tjenester gennem App Store, men kan benytte egen betalingsløsning.

Den åbning kom dog ikke omkostningsfrit, men med betingelser. Derfor vil Mobilepay da også vente med den helt store fejring, indtil de ser, præcis hvordan Apple vil åbne for NFC.

– Vi er super optimistiske og positive over for Apples foreslåede tilsagn, men vi vil gemme den rigtige fejring til, når vi ser Apple opfylde forpligtelserne uden hindringer og ekstra omkostninger for udviklere. For at andre punge som os skal have en chance, skal den være lige så nem at bruge for forbrugerne som ApplePay, siger Garborg.

Apple åbner iPhone for Mobilepay